## Javni poziv za podnošenje zahtjeva za dodjelu bespovratnih sredstava

**Podrška unapređenju konkurentnosti sektora mljekarstva, voća i povrća, ljekovitog i aromatičnog bilja, pčelarstva, te sektora peradarstva**

|  |
| --- |
| **Osnovni podaci** |
| **Referentni kod:** **RFA 008-2018** |
| **Naziv:** Podrška unapređenju konkurentnosti sektora mljekarstva, voća i povrća, ljekovitog i aromatičnog bilja, pčelarstva, te sektora peradarstva |
| **Datum objave: 07. septembar 2018.** |
| **Rok za postavljanje pitanja: 28. septembar 2018.** |
| **Krajnji rok za podnošenje zahtjeva: 15. oktobar 2018.**  |
| **Vrijeme obrade zahtjeva:** od 15. oktobra do 30. novembra 2018. |

Projekat razvoja tržišne poljoprivrede II (Projekat) kojeg zajednički finansiraju Američka agencija za međunarodni razvoj (USAID) i Vlada Švedske, implementiran od strane Cardno Emerging Markets USA, Ltd., poziva kvalifikovane, zakonski registrovane bosanskohercegovačke neprofitne, profitne i nevladine organizacije (NVO) da dostave zahtjeve za dodjelu bespovratnih sredstava za unapređenje konkurentnosti sektora mljekarstva, voća i povrća, ljekovitog i aromatičnog bilja, pčelarstva, te sektora peradarstva.

Zahtjevi moraju biti primljeni najkasnije do **15. oktobra 2018. godine**. Podnosioci zahtjeva moraju zadovoljiti kriterije podobnosti koji se odnose na ovaj Javni poziv. Ovaj Javni poziv za dodjelu bespovratnih sredstava ima za cilj podršku održivom ekonomskom rastu, povećanju zaposlenosti, prodaje i izvoza, prihoda u domaćinstvima, te unapređenju kvalitete i trgovinskih standarda.

Projekat poziva kvalifikovane organizacije proizvođača/prerađivača da prisustvuju jednom od informativnih sastanaka u vezi ovog Javnog poziva, koji će se održati prema planu navedenom u tabeli ispod (informacije o tačnim lokacijama na kojima će se održati ovi informativni sastanci će biti objavljeni na web stranici projekta – [www.farmabih.ba](http://www.farmabih.ba).

| **Datum** | **Vrijeme** | **Lokacija** |
| --- | --- | --- |
| Septembar 17, 2018 | 11:00 | Sarajevo |
| Septembar 20, 2018 | 12:00 | Mostar |
| September 21, 2018 | 11:00 | Bihać |
| September 25, 2018 | 11:00 | Tuzla |
| Septembar 26, 2018 | 11:00 | Banjaluka |

Postoji mogućnost da se ovoj listi dodaju i druge lokacije i datumi, a obavijest će biti objavljena u štampi i na web stranici USAID/Sweden FARMA II projekta. **Informativni sastanci će također uključivati i module obuke za zainteresovane aplikante na temu „Savjeti kako napisati uspješnu aplikaciju“.**

Bilo koja promjena datuma/lokacije će biti pravovremeno oglašena na web stranici Projekta, [www.farmabih.ba](http://www.farmabih.ba), kao i direktno putem email adrese registrovanih učesnika. Molimo zainteresovane za učešće na informativnim sastancima da potvrde svoj dolazak najdalje **do 11:00h, 14. septembra 2018. godine putem email adrese** **grants@farmabih.ba****. Prisustvo ovom sastanku se preporučuje.**

Bespovratna sredstva će biti dodijeljena i implementirana u skladu s propisima vlade SAD-a koji regulišu grantove u skladu sa ugovorima i internim politikama projekta FARMA II za upravljanje grantovima. Izabrani podnositelj zahtjeva će biti odgovoran da osigura postizanje navedenih ciljeva granta.

Molimo pogledajte Sekciju 1 – Opis mogućnosti finansiranja gdje su u potpunosti navedeni ciljevi i očekivani rezultati.

Ovaj Javni poziv sadržava sljedeće sekcije:

1. Sekcija 1 – Opis mogućnosti financiranja
2. Sekcija 2 – Informacije o grantu
3. Sekcija 3 – Informacije o kvalificiranosti
4. Sekcija 4 – Informacije o zahtjevu i procesu podnošenja zahtjeva
5. Sekcija 5 – Informacije o obradi zahtjeva
6. Sekcija 6 – Informacije o dodjeljivanju i administrativne informacije
7. Sekcija 7 - Ovlasti/Važeći propisi
8. Sekcija 8 – Prilozi

U skladu sa 2 CFR 200 pododjeljak E i 2 CFR 700.13, politika USAID-a je da ne finansira stvaranje profita u sklopu svojih instrumenata pomoći. Međutim, svi razumni, dodijeljeni i dopušteni troškovi, bilo direktni ili indirektni, koji se odnose na aktivnosti granta i koji su u skladu sa primjenjljivim standardima troškova 2 CFR 200 pododjeljak E za neprofitne organizacije i obrazovne institucije i Zakonske regulative o javnim nabavkama (FAR) Dio 31 za profitne organizacije, mogu se isplatiti po dodijeljenom grantu.

Projekat zadržava pravo da finansira neke ili da ne finansira nijedan od dostavljenih zahtjeva. Objavljivanje ovog Javnog poziva ne predstavlja obavezu Projekta da dodijeli sredstva, niti obavezuje Projekat da plati bilo kakve troškove koji nastanu u procesu pripreme i dostavljanja aplikacije. Nadalje, Projekat zadržava pravo da odbije bilo koji ili sve zahtjeve koje primi ukoliko se smatra da nisu u skladu sa interesima Vlade Sjedinjenih Američkih Država. Podnosilac zahtjeva na svoj rizik dostavlja zahtjev. Također, ukoliko sredstva ne budu dodijeljena sve troškove pripreme i dostavljanja zahtjeva snosi podnositelj zahtjeva.

Podnosioci zahtjeva trebaju dostaviti sva pitanja vezano za ovaj Javni poziv u pisanoj formi putem emaila na adresu grants@farmabih.ba. Krajnji rok za primanje pitanja za pojašnjenje/objašnjenje je 28. septembar 2018. godine. Nakon ovog datuma pitanja se više neće primati. Svi odgovori na postavljena pitanja bit će objavljeni na web stranici projekta [www.farmabih.ba](http://www.farmabih.ba) u roku od 3 dana od zadnjeg roka za dostavljanje pitanja.

Podnositelji trebaju dostaviti ovjerene zahtjeve u **pisanoj formi** na sljedeće adrese:

|  |  |  |
| --- | --- | --- |
| FARMA II71000 SarajevoFra Andjela Zvizdovica 1/18B | FARMA II78000 BanjalukaPrvog Krajiškog korpusa bb | FARMA II75000 Tuzla,Maršala Tita 34A/III |

**Pored toga, podnositelji trebaju dostaviti zahtjeve i elektronskim putem na email adresu grants@farmabih.ba.** **Krajnji datum za dostavljanje zahtjeva je 15. oktobar 2018. godine, do 16:00h po lokalnom vremenu**. Zakašnjeli zahtjevi se neće razmatrati.

Sekcija 1 –Opis mogućnosti finansiranja

**Opšte informacije:**

USAID/Sweden Projekat razvoja tržišne poljoprivrede II (FARMA II) u BiH kojeg finansira Američka agencija za međunarodni razvoj (USAID) i Vlada Švedske implementira se od strane Cardno Emerging Markets USA, Ltd. (Cardno). Svrha Projekta USAID/Sweden FARMA II je stvaranje mogućnosti poljoprivrednim proizvođačima i prerađivačima putem pružanja pomoći njihovim organizacijama da usvoje EU i međunarodne standarde u proizvodnji novih proizvoda i proširenju pristupa tržištu, te da pomogne BiH u provođenju prehrambenih i poljoprivrednih regulativa koje ispunjavaju međunarodne zahtjeve.

**Opis programa:**

**I Opšte informacije o dodjeli bespovratnih sredstava**

Multi-funkcionalnost **sektora mljekarstva** koji je povezan sa snabdijevanjem potrošača osnovnim prehrambenim proizvodima kao i obezbjeđivanjem sirovina za prerađivače hrane, te doprinos ruralnom razvoju, očuvanju biološke raznolikosti i zapošljavanju čini ovaj sektor važnim za stočarsku proizvodnju u BiH. Tokom posljednjih godina nova ekonomska i institucionalna realnost, praćena pritiscima pristupanja EU, počela je da mijenja profil sektora mljekarstva. Male organizacije nisu u stanju da budu konkurentne na međunarodnim tržištima i ne mogu efikasno da poštuju standarde EU koji se odnose na kvalitet i sigurnost hrane, dobrobit životinja i zaštitu okoliša. Ovo bi moglo imati značajne socioekonomske posljedice za stanovništvo, posebno u manje razvijenim regijama. Jedini način da se ostane konkurentan je da se poveća veličina farme, da se zadovolje potrebni higijenski standardi i/ili izvrši diversifikacija u proizvodnju proizvoda sa dodanom vrijednosti. Očekuje se da će dugoročno samo veliki proizvođači/prerađivači mlijeka ostati konkurentni. Mali proizvođači/prerađivači će ostati konkurentni ako se fokusiraju na proizvodne niše, kao što su tradicionalni specijalni sirevi. U protekle dvije godine projekat FARMA II je naglašavao različite izazove, naročito nedostatak usaglašenosti sa strukturalnim i higijenskim standardima i provedbe procedura baziranih na HACCP-u u malim siranama. Ove slabosti i glavni zaključci se takođe odnose na proizvodne prakse malih poljoprivrednika za standarde kvaliteta, bezbijednosti hrane i higijenske prakse. Pored toga, poljoprivrednici se suočavaju sa problemima upravljanja otpadom, dobrobiti životinja, zastarjele opreme, visokih troškova energije koji utiču na profitnu maržu, itd.

U sektoru **voća i povrća**, jaka koncentracija je na nekolicini kultura, jer pet glavnih proizvoda (maline, jabuke, šljive, kruške i kornišoni) čine 65% ukupnog izvoza ovog podsektora. Kod većine drugih kultura postoji nedostatak količina kvalitetnih proizvoda koji odgovaraju svim zahtjevima tržišta. Kao rezultat toga, proizvođači u BiH nemaju kontinuirano snabdijevanje, što je jedan od uslova da bi se postalo dobavljač za velike maloprodajne lance. Nastojanja projekta FARMA II su koncentrisana na radno intenzivne kulture visoke vrijednosti koje se mogu profitabilno uzgajati na malim parcelama. Iako je podržana proizvodnja i drugih kultura, primarni napori za postizanje povećanja profitabilnosti malih farmi bili su usmjereni na proizvodnju jagodastog voća. Ovo podrazumijeva povećanje proizvodnje, površine i produktivnosti, kao i uvođenje sorti koje nude više opcija bez zamrzavanja, kao i produžetak sezone berbe. U ovom sektoru projekat FARMA II je koncentrisao svoje aktivnosti na tri segmenta: (1) Uvođenje novih proizvodnih tehnologija i standarda u proizvodnji i preradi sa fokusom na proizvodnju u zaštićenim prostorima; (2) Uvođenje novih sorti jagodastog voća (i drugih srodnih aktivnosti) kako bi osigurali da sektor dobije konkurentsku prednost na duži rok; (3) Podrška otvaranju novih tržišta, kroz učešće na sajmovima i direktne kontakte sa potencijalnim kupcima, kako bi se pomoglo organizacijama pristupe tržištima sa višim cijenama.

Proizvodnja povrća, osim one u zaštićenim prostorima (plastenici), je smanjena tokom godina. Prodaja povrća za svježu potrošnju nije u potpunosti organizovana, a višak proizvodnje od pojedinačnih domaćinstava u većini slučajeva se prodaje kao svježe povrće na lokalnim pijacama. Jedina organizovana proizvodnja povrća velikog obima je proizvodnja kornišona. Još uvijek postoji prostor za specijalizaciju proizvodnje i orijentaciju ka konkurentnim proizvodima i razvoju novih proizvoda za specijalizirana tržišta.

Sektor **ljekovitog i aromatičnog bilja** karakterizira sakupljanje i uzgoj različitog bilja i gljiva koje otkupljuju i prerađuju male firme u široku paletu proizvoda kao što su: esencijalna ulja, prirodna kozmetika, čajevi, tinkture, homeopatski lijekovi itd., ili se prodaju na veliko za izvoz. Prekomjerno sakupljanje samoniklog bilja i gljiva, te ograničena proizvodnja proizvoda s dodanom vrijednošću predstavljaju ključne izazove u sektoru ljekovitog i aromatičnog bilja. Sirovine za preradu su veoma tražene, a ipak mnoge kompanije u BiH ne mogu nabaviti kvalitetnu sirovinu lokalno i prisiljene su uvoziti biljni materijal iz drugih zemalja. Zbog toga, pored promocije izvoza, projekat FARMA II stavlja fokus na intervencije usmjerene na podršku uzgoju ljekovitog i aromatičnog bilja i dodavanju vrijednosti, što ima potencijal za obezbjeđenje dodatnih prihoda za seoska domaćinstva i male firme. Ovaj sektor osigurava prihode za veliki broj žena iz ruralnih područja širom BiH koje su uključene u sakupljanje, uzgoj i dodavanje vrijednosti.

Sektor **pčelarstva** treba poticati da promoviše novu i "profesionalniju" dinamiku, proširuje proizvodnju i povećava nivo tehničke stručnosti novih profesionalnih pčelara, kao i da privlači mlade ljude koji su spremni ući u pčelarski sektor kao potencijalno unosan posao kako bi se ubrzao njegov rast. Pčelarstvo se obično smatra "zanimanjem starijih ljudi" i to se mora promijeniti. Dva su faktora koja mogu povećati atraktivnost pčelarstva za mlađu populaciju: (1) prihvatanje pčelarstva kao profitabilno zanimanje i (2) promocija savremenih proizvodnih tehnika, povećanje proizvodnje proizvoda sa dodanom vrijednosti na bazi meda koji mogu stvoriti pozitivniju i atraktivniju sliku pčelarstva kao alternativne poslovne prilike. Takođe FARMA II stavlja fokus na podizanje svjesnosti domaćeg stanovništva o značaju pčelarstva uopće, na promociju konzumacije domaćeg kvalitetnog meda i na primjenu dobrih pčelarskih praksi kod proizvodnje pčelarskih proizvoda.

**Sektor peradarstva** ima potencijal da postane najveći sektor proizvodnje mesa u BiH. Više od 90% proizvođača mesa peradi u BiH su mali farmeri, ugovorno vezani za velike kompanije za preradu mesa. Tipično, ugovorni odnos između farmera i prerađivačkih kompanija se temelji na uslugama tova koje će osigurati mali farmeri pomoću ulaznih sirovina koje obezbjeđuje kompanija, uključujući jednodnevne piliće, hranu-koncentrat i veterinarske usluge. Ovaj ugovorni odnos može osigurati siguran godišnji prihod malim proizvođačima, budući da je broj brojlera obično dogovoren početkom godine pa je proizvodnja planirana i relativno predvidljiva. Na taj način se mogu minimizirati gubici u proizvodnji i nedostatak obrtnog kapitala. Ovaj sistem je u BiH već duži niz godina operativan. To znači da odgovornosti za otkup, marketing i prodaju većine mesa peradi u rukama snosi manji broj dobro organizovanih kompanija. Osim ovog koncentrisanog lanca snabdijevanja, oko 10% malih farmera nezavisno proizvede brojlere i prodaje pileće meso direktno na lokalnim tržištima. Međutim, postojanje tih malih farmera je sve ugroženije zbog nedostatka tehničke podrške, nedostatka stabilnog obrtnog kapitala, ograničenog pristupa veterinarskim uslugama i opštih izazova u ispunjavanju minimalnih standarda i zahtjeva za sigurnost hrane. Za posljedicu toga ovi mali farmeri imaju relativno nisku dobit i to sprječava njihov daljnji rast i ulaganja kako bi se poboljšala njihova produktivnost i ukupna konkurentnost.

Oko 70% proizvodnje konzumnih jaja prolazi kroz organizovane kooperativne sisteme slične lancima snabdijevanja pilećeg mesa. Postoje četiri velike kompanije za proizvodnju i pakovanje jaja. Te kompanije pokrivaju većinu proizvodnje jaja u BiH. Oko 30% malih farmera proizvode jaja izvan ovog vertikalno integrisanog sistema i prodaju jaja direktno sa farme ili na pijaci i u malim trgovinama. Međutim, mnoge od ovih farmi ne zadovoljavaju minimalne standarde kvalitete ili higijene za proizvodnju jaja. Trenutačna izvozna tržišta za konuzmna jaja su Srbija i Crna Gora.

Slično kao u sektoru mljekarstva, i u sektoru peradarstva postoje razni izazovi, uključujući nedostatak usklađenosti sa strukturalnim i higijenskim standardima te primjenu postupaka temeljenih na HACCP-u u prerađivačkim kompanijama. Ove slabosti i glavni nalazi se također odnose i na proizvodnju malih razmjera vezano za standarde kvalitete, sigurnost hrane i higijensku praksu. Osim toga, farmeri se suočavaju sa problemima u upravljanju otpadom, dobrobiti životinja, zastarjelom opremom, visokim troškovima energije koji utiču na profitnu maržu itd.

**II Ciljevi Javnog poziva**

Svrha ove aktivnosti je podrška intervencijama u bilo kojem ili u svih pet podsektora, što će dovesti do poboljšane učinkovitosti i profitabilnosti proizvodnje kako za organizacije proizvođača-prerađivača tako i za farmere, povećanu diverzifikaciju i proizvodnju proizvoda s dodanom vrijednošću, provedbu dobrih poljoprivrednih praksi i uvođenje EU standarda sigurnosti hrane, usklađenosti s okolišem, poboljšanje cjelokupne konkurentnosti svih učesnika u lancu vrijednosti, te bolji pristup lokalnim i međunarodnim tržištima.

**III Očekivani rezultati**

Bespovratna sredstva će biti dodijeljena za aktivnosti koje će najviše doprinijeti povećanju konkurentnosti sektora mljekarstva, voća i povrća, ljekovitog i aromatičnog bilja, pčelarstva i sektora peradarstva kroz primjenu novih tehnologija, diverzifikaciju proizvodnje i uvođenje novih proizvoda s dodanom vrijednošću na tržište, povećanje prodaje i izvoza, provedbu dobrih poljoprivrednih praksi ( GAP), uvođenje standarda sigurnosti hrane i/ili kvalitete i druge navedene aktivnosti.

U prijavama za dodjelu bespovratnih sredstava potrebno je navesti očekivane rezultate projekta i objasniti kako i do kojeg stepena se oni uklapaju u sveukupne ciljeve i poslovne rezultate. Za svaku predloženu aktivnost podnositelj zahtjeva predlaže i ciljane pokazatelje iz sljedećih područja (ako i gdje se očekuje):

• Povećana prodaja;

• Povećan izvoz;

• Povećana proizvodnja i potencijal za ostvarivanje dohotka;

• Poboljšana diverzifikacija i dodavanje vrijednosti;

• Povećan pristup međunarodnim i/ili domaćim tržištima (broj novih distributera/

 kupaca);

• Povećan broj uposlenika sa punim radnim vremenom;

• Povećan broj sezonskih radnika;

• Povećan broj malih farmera i/ili neizravnih uposlenika kao rezultat provedbe aktivnosti;

• Plasiranje novih proizvoda na tržište;

• Uvođenje nove tehnologije ili inovativne proizvodne prakse;

• Povećane obradive površine;

• Povećan nivo obrade;

• Povećan nivo uključenosti mladih i/ili žena i/ili osoba sa invaliditetom;

• Povećani prinosi i profitabilnost zbog uvođenja novih sorti usjeva;

• Uvođenje i implementacija standarda HACCP, GlobalGAP, GRASP, IFS, HALAL, Organski, PDO/PGI

 ili drugih relevantnih standarda ili sistema upravljanja.

Očekuje se da će podnositelj zahtjeva pružiti dovoljno informacija kojima bi pokazao kako će poboljšanje tehnologija proizvodnje/prerade povećati konkurentnost na domaćem i/ili međunarodnom tržištu.

**IV Ilustrativne aktivnosti**

Indikativne aktivnosti koje mogu biti podržane ovim Javnim pozivom su opisane u nastavku teksta (NAPOMENA*: ovo se ne treba smatrati konačnim popisom aktivnosti, a podnositelji zahtjeva se potiču da razmotre i ostale relevantne aktivnosti i ulaganja, pod uslovom da doprinose ostvarenju specifičnih ciljeva ovog Javnog poziva):*

Ilustrativne aktivnosti podijeljene su u pet poljoprivrednih podsektora i navedene su u nastavku:

Sektor mljekarstva:

• Obuke za male proizvođače mliječnih proizvoda i obrtničke organizacije u lancu vrijednosti u skladu sa najboljim EU praksama (produktivnost, higijena mlijeka, proizvodnja sira, usklađenost sa okolišem i obuke vezane uz unapređenje poslovanja);

• Uvođenje novih tehnologija kako bi se povećao kvalitet postojećih mliječnih proizvoda;

• Poboljšanje diverzifikacije i dodane vrijednosti mliječnih proizvoda, posebno vezano za proizvodnju sira;

• Uvođenje standarda kvalitete u skladu sa zahtjevima EU, uključujući zaštitu geografskog porijekla;

• Povećana prodaja na domaćem tržištu i porast izvoza mliječnih proizvoda;

• Promocija tradicionalnog bh. sira (ili drugih relevantnih mliječnih proizvoda s dodanom vrijednošću) na lokalnim i regionalnim tržištima, kroz razne promotivne događaje, uključujući festivale sira.

Sektor voća i povrća :

• Obuke za male poljoprivrednike i obrtničke organizacije u lancu vrijednosti u skladu sa najboljim EU praksama (produktivnost, zaštita bilja, uvođenje novih sorti, usklađenost sa okolišem i obuke vezane uz unapređenje poslovanja);

• Uvođenje novih kultura (raznolikost) i bolje i produktivnije vrste voća i povrća koje zahtijevaju inostrana tržišta i imaju veći potencijal za izvoz, sa naglaskom na stolnim sortama (za svježe tržište), veće prinose i rano/kasne sezonske sorte/jednogodišnje i dvogodišnje sorte;

• Uvođenje novih tehnologija za povećanje kvalitete i poboljšanje produktivnosti postojećih i novih poljoprivrednika i organizacija proizvođača; uključujući proizvodnju na supstratima i proizvodnju u zaštićenim prostorima (staklenici, visoki tuneli itd.);

• Podrška aktivnostima dodavanja vrijednosti duž lanca vrijednosti, uključujući hlađenje na farmi za proizvode namijenjene za svježe tržište;

• Uvođenje standarda kvalitete u skladu s EU i drugim međunarodnim zahtjevima;

• Podrška konceptima proizvodnje koji su prilagođeni promjeni klimatskih uslova (proizvodnja u zaštićenim područjima, uključujući visoke tunele, protugradne mreže, ugradnju sistema za navodnjavanje kapanjem, malč itd.);

• Olakšavanje izvoza svježih proizvoda i proizvoda s dodanom vrijednošću u EU i na druga međunarodna tržišta; Podrška trgovačkim misijama, B2B sastancima i sudjelovanje na međunarodnim sajmovima;

• Provesti promotivne kampanje s ciljem povećanja potrošnje i povećanja prodaje odabranih proizvoda (naročito svježeg jagodastog voća) na lokalnim tržištima.

Sektor ljekovitog i aromatičnog bilja :

• Povećan uzgoj ljekovitog i aromatičnog bilja kako bi se osigurala kontrolirana proizvodnja kvalitetnog biljnog materijala, koji je u stalnom deficitu na domaćem i međunarodnom tržištu;

• Povećana konkurentnost proizvoda kroz unapređenje proizvodnih procesa kako bi se smanjili troškovi i poboljšala kvaliteta proizvoda;

• Diverzifikacija proizvodnje i povećana proizvodnja proizvoda s dodanom vrijednošću; ilustrativni primjeri su: maloprodajno pakovanje sušenih samoniklih gljiva, eterična ulja za aromaterapiju, prirodnu kozmetiku itd.;

• Povećanje prodaje na lokalnom tržištu kao i povećanje izvoza proizvoda s dodanom vrijednosti;

• Inovativni pristupi uključivanju mladih i žena što će dovesti do povećane produktivnosti i profitabilnosti;

• Edukacija malih farmera i sakupljača o održivom sakupljanju samoniklog bilja i uzgoju ljekovitog i aromatičnog bilja u skladu s najboljim EU praksama (diverzifikacija proizvoda, dodavanje vrijednosti kroz obradu i usklađenost s okolišem);

• Očuvanje samoniklog bilja kroz povećan uzgoj i održivo sakupljanje.

Sektor pčelarstva

• Povećan broj profesionalnih, pravno registrovanih pčelara;

• Povećan prinos po košnici i time povećana proizvodnja meda i proizvoda na bazi meda;

• Provedba organske proizvodnje i primjena dobrih pčelarskih praksi, sljedivost proizvodnje i usvajanje zahtjeva EU standarda;

• Diverzifikaciju proizvodnje (pelud, propolis, matična mliječ, pčelinji otrov, itd.) i povećanu proizvodnju proizvoda s dodanom vrijednošću;

• Povećanje prodaje na lokalnom nivou i/ili izvoza proizvoda od meda s dodanom vrijednosti;

• Inovativni pristupi uključivanju mladih što će dovesti do povećane produktivnosti i profitabilnosti;

* Promocija dobrih pčelarskih praksi, zaštite pčela, konzumacije domaćeg kvalitetnog meda, podizanje svjesti potrošača.

Sektor peradarstva

• Uvođenje raznolikih i/ili proizvoda s dodanom vrijednošću na domaće tržište (kao što su roštilj/marinirana piletina, puretina, itd.);

• Podržati razne promotivne aktivnosti u sektoru peradarstva, na primjer za povećanje lokalne konzumacije pilećeg mesa tokom zimskog razdoblja ili za povećanje konkurentnosti u odnosu na crveno meso ili za povećanje izvoza na nova ili postojeća tržišta;

• Poboljšati standarde kvalitete i higijene u sektoru peradarstva u skladu s tržišnim standardima i zahtjevima EU;

• Promovisanje ekološki održivog i učinkovitijeg uzgoja peradi uvođenjem poboljšanih tehnologija i inovacija, te usklađenosti sa Kodeksom dobre poljoprivredne i okolišne prakse i Nitratne direktive EU.

Međusektori (svi navedeni podsektori)

• Tehnička pomoć, uključujući usluge savjetovanja i poslovnog razvoja koje pružaju lokalni, regionalni ili međunarodni konsultanti ili konsultantske firme;

• Studijska putovanja u zemlji, regiji ili na međunarodnom nivou za registrovane organizacije;

• Poboljšan marketing, pakovanje i brendiranje finalnih proizvoda;

• Analiza kvalitete proizvoda i registracija, kako bi zakonito ušli u formalne kanale distribucije;

• Poboljšana distribucija i promocija – B2B misije, trgovinske misije, lokalni, regionalni i međunarodni sajmovi; promotivni katalozi;

• Podrška razvoju kratkih distributivnih kanala, uključujući online platforme za distribuciju, ulične štandove i druge relevantne metode za pristup potrošačima;

• Promocija/pristup tržištu: Provođenje promotivnih aktivnosti ili kampanja na domaćem ili međunarodnim tržištima.

*NAPOMENA: projekat FARMA II potiče podnositelje da u zahtjevu za dodjelu bespovratnih sredstava razmotre i navedu neophodne mjere koje predlažu za ublažavanje rizika u oblasti zaštite okoliša i klimatskih promjena, kao i da obrate pažnju na uključivanje žena, mladih ljudi i ugroženih grupa gdje god je to moguće.*

**V Plan praćenja izvedbe projekta**

U svrhu praćenja ostvarenja ciljeva po ovom Javnom pozivu Projekat će mjeriti napredak u odnosu na ukupan broj kreiranih novih radnih mjesta u proizvođačkoj/prerađivačkoj organizaciji, promjene u prodaji i izvozu izražene procentualno na godišnjem nivou, broj proizvođačkih organizacija koje primjenjuju međunarodne standarde kvalitete, i primijenu novih tehnologija i/ili poboljšane prakse upravljanja kao rezultat dodjele ovih sredstava. Očekuje se da podnositelji zahtjeva navedu istu grupu pokazatelja u svom projektu koji će mjeriti ostvarenje ciljeva po ovom grantu. Nivo učešća žena i mladih u predloženim aktivnostima će se također pratiti i ocjenjivati.

Sekcija 2 – Informacije o grantu

Ovisno o rapoloživosti sredstava, Projekat namjerava obezbijediti bespovratna sredstva za podršku unapređenja konkurentnosti sektora mljekarstva, voća i povrća, ljekovitog i aromatičnog bilje, pčelarstva, te sektora peradarstva.

Očekuje se da će sredstva granta biti dodijeljena na period od jedne godine. Zbog toga, očekivani period provedbe aktivnosti po ovom grantu je od 31. decembra 2018. godine do 31. decembra 2019. godine. **Pojedinačni grantovi neće prelaziti iznos od 50,000 $. Za pravno registrovane start-up poslove (u poslovanju manje od 2 godine) pojedinačna grant sredstva neće prelaziti iznos od 10,000 $. Minimalan iznos sredstava je 3,000 $. Ukupan fond grant sredstava je oko 200,000 $.**

Sekcija 3 – Informacije o kvalifikovanosti

Od *kvalifikovanih organizacija* će se tražitida se pridržavaju i ispunjavaju predloženi opis projekta, zadatke i rezultate, te demonstriraju uspješnost u prethodnom radu, kao i integritet i poslovnu etiku. Minimalni uslovi za kvalifikovanost su sljedeći:

1. Registrovana privatna kompanija ili zadruga koja se bavi proizvodnjom ili preradom mlijeka, mliječnih proizvoda, voća i povrća, ljekovitog i aromatičnog bilja i/ili meda, proizvoda od peradi, sa najmanje 2 godine iskustva u navedenim sektorima (uz priložene finansijske izvještaje za posljednje tri godine ukoliko je organizacija osnovana duže od dvije godine); Prioritet će se dati podnositeljima zahtjeva koji imaju prosječni promet od najviše 1,5 miliona KM godišnje tokom posljednje tri godine (2015., 2016., 2017.) i imaju stalni rast prodaje od najmanje 30% u 2017. godini u odnosu na 2014. godinu;

ILI

Ostale registrovane organizacije koje su pružatelji usluga (nevladine organizacije, asocijacije, itd.) organizaciije proizvođača/prerađivača koje se bave proizvodnjom ili preradom mlijeka, mliječnih proizvoda, voća i povrća, ljekovitog i aromatičnog bilja i/ili meda, proizvoda od peradi; Ovi pružatelji usluga moraju dokazati da imaju iskustva u provedbi jedne ili više ilustrativnih aktivnosti opisanih u ovom Javnom pozivu i moraju imati jasne finansijske podatke za posljednje najmanje dvije ili tri godine (za one koji su osnovani prije više od dvije godine);

ILI

Start-up poljoprivredne firme koje su zakonski registrovane duže od jedne godine i imaju dovoljan kapital za učešće u troškovima za predloženu aktivnost; ove start-up poljoprivredne firme moraju imati pozitivne finansijske podatke za najmanje jednu godinu (2017.);

B. Prihvatiti da će se u potpunosti pridržavati zahtjeva za zaštitu okoliša koje definiše FARMA II, a koji će biti saopšteni odabranom korisniku grant sredstava;

**C. Biti u mogućnosti osigurati udio troškova u investiciji koja je predmet aplikacije od najmanje 50%.**

**Poremećaj tržišta**

Pored gore navedenih kriterija, svi podnositelji zahtjeva dužni su rješavati potencijalne poremećaje na tržištu predlaganjem aktivnosti od kojih će koristi imati cijeli lanac vrijednosti ili podsektor. Podnositelj zahtjeva mora pokazati svoju spremnost da ublaži potencijalne poremećaje na tržištu mjerama koje bi koristile malim poljoprivrednicima ili organizacijama da imaju veći društveni utjecaj što će rezultirati razvojema sektora ili lanca vrijednosti.

Projekat FARMA II osigurava jasne, transparentne i konkurentne procedure za dodjelu bespovratnih sredstava, a jedno od ključnih razmatranja uključuje i poremećaje na tržištu. Prijave će biti ocijenjene i odobrene s ciljem izbjegavanja narušavanja tržišta ili favorizovanja jednog proizvođača, poslovne grupe ili interesa u odnosu na drugu.

*Kvalifikovane organizacije moraju također ispunjavati sljedeće zahtjeve:*

* Pokazati sposobnost davanja svog doprinosa postizanju ciljeva Projekta FARMA II i provođenja predloženih aktivnosti u skladu sa politikama i procedurama USAID-a;
* Pokazati solidnu vještinu financijskog, administrativnog i tehničkog upravljanja u obliku sistema kontrole kojom se štite sredstva; vrši zaštita od pronevjere, zloupotrebe; koji podržava dostignuća ciljeva programa;
* Posjedovati trenutni i aktivni bankovni račun ili se obavezati na otvaranje i odgovorno upravljanje njime kao uslovom za dobijanje granta;
* Obezbijediti robe/usluge u okviru uobičajenih poslovnih operacija;
* Djelovati u konkurentskom okruženju i verifikovati fer tržišnu vrijednost dobara ili usluga;
* Predstavnici organizacije moraju potpisati sve obavezne certifikate koji su u prilogu ovog poziva;
* Prije dodjeljivanja bilo kojih sredstava po ovom Javnom pozivu, uspješni podnositelji zahtjeva dužni su potpisati Potvrdu koja se odnosi na nefinansiranje terorizma, kojom potvrđuju da njihova organizacija ne pruža, niti je ikada pružala, pomoć teroristima za terorističke aktivnosti. Od uspješnih podnositelja se također može tražiti da potpišu i ostale certifikate ukoliko su primjenjivi na taj grant. Potvrde su priložene u Prilogu A ovog Javnog poziva.

*Nekvalifikovane organizacije su:*

* Pravna lica koja su u prošlosti zloupotrijebila sredstva USAID-a ili Švedske Vlade;
* Organizacije koje zagovaraju, promovišu ili prihvaćaju anti-demokratske politike ili nelegalne aktivnosti;
* Političke stranke ili institucije;
* Organizacije koje namjeravaju koristiti sredstva granta u religijske svrhe;
* Međunarodne javne organizacije;
* Vladine organizacije i institucije;
* Pojedinci.

*Nedopustivi troškovi:*

Sredstva iz projekta FARMA II se ne mogu koristiti za sljedeće:

* Isključivo za profitne djelatnosti u kojima se ne ostvaruju nikakve druge koristi od bespovratnih sredstava;
* Vojna oprema;
* Oprema za nadzor i praćenje;
* Robe i usluge za podršku policije i druge aktivnosti usmjerene na provođenje zakona;
* Oprema i usluge namijenjeni za pobačaje;
* Luksuzna roba i kockarska oprema;
* Oprema za modifikaciju vremenskih prilika;
* Privatne ceremonije, zabave, proslave ili troškovi "reprezentacije" (troškovi razonode);
* Nabavka zabranjenih roba kao što su neki poljoprivredni proizvodi (sadni materijal, mineralna đubriva, pesticidi, herbicidi, nabavka životinja isl.), motorna vozila, farmaceutski proizvodi, kontraceptivna sredstva, korištena oprema i vještačka đubriva, bez prethodnog pribavljanja odobrenja Direktora odjeljenja za ugovore USAID-a;
* Nabavka robe ili usluga iz zemalja ili od snabdjevača koji se nalaze na listi zabranjenih, suspendovanih ili nepodobnih podugovarača. Lista se može naći na internet stranici System for Award Management (SAM) na https://www.sam.gov www.sam.gov ili na U.S. Department of Treasury Office of Foreign Assets (OFAC) <http://sdnsearch.ofac.treas.gov/Default.aspx>;
* Prethodne obaveze i/ili dugovanja ili kazne koje su određene primatelju granta;
* Alkoholna pića;
* Nabavke ili aktivnosti koje nisu neophodne za postizanje ciljeva granta koju je utvrdio projekat FARMA II;
* Polovna oprema.

*Dodatni kriteriji prihvatljivosti za ovaj Javni poziv su definisani kako slijedi:*

• Proizvođačke organizacije koje su već imale koristi od dodjele bespovratnih sredstava od projekta FARMA II i/ili u bilo kojem prethodnom programu USAID-a i Vlade Švedske mogu podnijeti zahtjev **isključivo** za podršku za sufinansiranje aktivnosti, a ne ze direktnu korist od granta. Ove organizacije trebale bi uključiti niz malih poljoprivrednika i/ili obrtničkih organizacija koje će imati neposrednu korist od ovih bespovratnih sredstava. Tehnički tim projekta FARMA II će nadgledati i nadzirati upotrebu dodijeljenih bespovratnih sredstava nakon preciznog popisa farmera i/ili drugih korisnika koje podnosi podnositelj prijave, a koji su spremni sudjelovati u ovoj djelatnosti.

Sekcija 4 – Informacija o zahtjevu i procesu podnošenja zahtjeva

Podnositelji trebaju dostaviti poštom originalni ovjereni zahtjev sa pripadajućim prilozima na adrese FARMA II ureda navedene u prethodnom tekstu. Podnositelji takodjer trebaju dostaviti zahtjev sa pripadajućim prilozima na email adresu grants@farmabih.ba. **Krajnji datum za dostavljanje zahtjeva je 15. oktobar 2018. godine, do 16:00h**. Zakašnjeli i/ili nepotpuni zahtjevi se neće razmatrati. Za svaku predloženu aktivnost podnositelj će također predložiti ciljane pokazatelje uspješnosti iz sljedećih oblasti:

* Povećanje prodaje i/ili izvoza i mogućnost ostvarivanja prihoda;
* Proširenje pristupa inostranim i/ili domaćim tržištima;
* Povećanje broja stalno uposlenih na farmi i sezonskih uposlenika kao rezultat provođenja projektnih aktivnosti;
* Povećan broj žena i mladih i osoba sa invaliditetom koji učestvuju u ovom programu;
* Uvođenje novih proizvoda i/ili korištenje nove proizvodne tehnologije;
* Povećani prinosi i profitabilnost;
* Uvođenje međunarodnih standarda sigurnosti hrane i sistema upravljanja;
* Provođenje mjera ublažavanja rizika od klimatskih promjena.

Da bi USAID/Sweden FARMA II finansirao projekat, projekat bi trebao da sadrži sljedeće elemente kao relevantne:

* Spremnost da uvede nove proizvodne tehnologije i da demonstrira svoje prednosti (ako postoje) izabranim učesnicima u lancu vrijednosti;
* Spremnost da pruži pomoć mladim farmerima i/ili ženama (na primjer u obliku obuke) da bi se povećala proizvodnja ciljnog proizvoda. Ova aktivnost će doprinijeti ublažavanju poremećaja na tržištu.
* Otvorenost da pokaže drugima u industriji nove prakse koje su implementirane kao rezultat projekta. Ova aktivnost će doprinijeti ublažavanju poremećaja tržišta.

Svi zahtjevi koji se podnesu u okviru ovog Javnog poziva moraju sadržavati tehnički prijedlog i prijedlog budžeta. Tehnički prijedlog ne smije biti duži od 20 stranica. Od podnosioca zahtjeva se očekuje se da demonstrira sljedeće:

1. ***Dosljednost ciljevima Javnog poziva i projekta FARMA II****:* Predložene aktivnosti su u skladu i doprinose postizanju ciljeva navedenih u Javnom pozivu i projektu FARMA II. Predloženi pokazatelji su objektivno mjerljivi, jasni i relevantni, a metodologija za mjerenje rezultata projekta prikladna je i učinkovita.
2. ***Izvodljivost:*** Predložena metodologija odražava razumijevanje opisanog programa i obima aktivnosti iz ovog Poziva. Predviđene intervencije su prikladne, a krajnji rezultati konkretni i izvodljivi. Plan provedbe uključuje zadatke/aktivnosti koje su jasno opisane i organizovane u dosljednom i logičnom redoslijedu; predloženi termini omogućavaju maksimalnu iskoristivost resursa i vremena, sa preciznim zadacima za pojedinačno osoblje.
3. ***Narušavanje tržišta*:** Predložena aktivnost jasno definiše kako će podnositelj zahtjeva ublažiti eventualno narušavanje tržišta uzrokovano dodjelom granta. Od podnosioca zahtjeva se očekuje da pokaže spremnost da ublaži potencijalno narušavanje tržišta do kojeg može doći usljed dobijanja finansijske pomoći, čime stiče konkurentsku prednost nad sličnim poslovima unutar lanca vrijednosti. To bi trebalo uključiti (ali nije ograničeno na) predložene aktivnosti koje će se preduzeti kako bi se osiguralo da stvarni trošak ulaganja rezultira većom povećanom direktnom i indirektnom vrijednošću i koristima i za organizaciju i ostale grupe korisnika i/ili širu poljoprivrednu ili ruralnu zajednicu u kojoj će se ulagati, npr. kao što je bilo koja povezana društvena infrastruktura zajednice, obuka ili slična "javna dobra" (tj. socio-ekonomske, nekomercijalne pogodnosti).
4. ***Održivost/finansijska samostalnost:*** Zahtjevi će se procjenjivati na osnovu utjecaja aktivnosti koja se finansira na izgradnju i jačanje kapaciteta lokalnih organizacija, te da li je ta aktivnost održiva i da li utiče ili stimuliše ekonomsku održivost organizacije. Neophodno učešće u troškovima iznosi 50% od ukupnih troškova investicije. Predloženi elementi učešća u finansiranju moraju biti relevantni ciljevima programa i pokazivati opredijeljenost organizacije za investiranje sredstava u ovaj program. Zahtjev uključuje logički i izvodljiv prijedlog koji opisuje kako će učešće u finansiranju biti iskorišteno. Ukoliko se očekuje prihod iz programa onda prijedlog ostvarivanja prihoda iz programa treba biti efikasan i realističan.
5. ***Rodna ravnopravnost:*** Zahtjevi će se procjenjivati na osnovu nivoa u kojem će aktivnost koja se finansira rezultirati unapređenjem rodne jednakosti. U skladu sa USAID-ovom politikom Rodne ravnopravnosti i Osnaživanja žena i politike Švedske vlade Rodne ravnopravnosti i Uloge žene u okviru Švedske saradnje za međunarodni razvoj, grantovi projekta FARMA II pružiti će podršku za osnaživanje, motiviranje i aktiviranje muškaraca i žena da ublaže bilo kakvu rodnu neravnopravnost.
6. ***Razmatranje zaštite okoliša:*** Za pomoć dobivenu u okviru ovog Javnog poziva podnositelj zahtjeva će se pridržavati USAID-ovih zahtjeva zaštite okoliša u skladu sa CFR 216, naime, Početno ispitivanje okoliša odobreno od strane projekta FARMA II i Programsko ispitivanje okoliša (eng. Programmatic Environmental Assessment (PEA)) odobreno od strane projekta FARMA II i Izvještaj o procjeni utjecaja pesticida i akcioni plan sigurnije upotrebe (eng. Pesticide Evaluation Report and Safer Use Action Plan - PERSUAP), prema uputama projekta FARMA II. Konkretno, svaka tehnička pomoć mora se pridržavati sljedećeg:
7. FARMA II Programsko procjena okoliša (eng. Programmatic Environmental Assessment - PEA), Odjeljak 7.3.1. (b), gdje svaka tehnička pomoć mora promovisati Dobre poljoprivredne prakse (eng. Good Agricultural Practices - GAP’s),
8. Svi savjeti koji se tiču kontrole štetočina moraju se pridržavati Izvještaja o procjeni utjecaja pesticida i akcioni plan sigurnije upotrebe (eng. Pesticide Evaluation Report and Safer Use Action Plan - PERSUAP), odobrenog od projekta FARMA II. Samo se pesticidi koji su odobreni u PERSUAP izvještaju mogu koristiti i preporučiti tokom programa obuke, uključujući materijale koje pripremi implementator projekta. Politika USAID-a je da svi savjeti vezani uz kontrolu štetočina moraju slijediti principe Cjelovite kontrole štetočina (eng. Integrated Pest Management - IPM).
9. Odobrena lista štetočina zajedno sa punim PERSUAP izvještajem dostaviti će se odabranim implementatorima prije potpisivanja ugovora i u potpunosti će se poštovati.

***Očekivani rezultati:*** Grant sredstva će biti dodijeljena za aktivnosti koje će dati najveći doprinos povećanju konkurentnosti sektora mljekarstva, voća i povrća, ljekovitog i aromatičnog bilja, pčelarstva i sektora peradarstva putem primjene novih tehnologija, dobrih poljoprivrednih praksi, povećanja prodaje i izvoza, povećanja broja uposlenih na farmi i direktnog upošljavanja, prilagođavanja klimatskim promjenama i smanjenja rizika, te promovisanja najbolje prakse zaštite okoliša. Zahtjevi za grant sredstva precizirati će rezultate aktivnosti i objasniti će kako i do kojeg stepena se očekuje da će ostvariti cjelokupne poslovne rezultate i ciljeve.

**Proces podnošenja zahtjeva za grant**

Sve kvalifikovane zainteresovane strane mogu se prijaviti za podršku kako je definisano ovim Javnim pozivom. Svi podnositelji zahtjeva moraju zadovoljiti sljedeće uslove:

1. Maksimalan iznos koji se traži od projekta FARMA II ne bi trebao preći 50.000 $ za profitne i neprofitne organizacije. Za start-up organizacije proizvođača ovaj iznos ne bi trebao preći 10.000 $ za pojedinačni grant. Minimalan iznos grant sredstava je 3,000 $.;
2. Učešće projekta FARMA II može biti najviše 50% ili manje od troškova cjelokupnog projekta;
3. Iz sredstava granta se NE MOŽE finansirati polovna oprema, vozila, građevinski radovi, sadni materijal, nabavka životinja, nabavka pesticida, herbicida, mineralnih đubriva i sl.
4. Podnositelj zahtjeva mora dostaviti bilanse stanja i bilanse uspjeha (ili druge relevantne financijske podatke) za najmanje 3 godine, uz dokaz uspješnog poslovanja; Start-up firme moraju dostaviti finansijske podatke za najmanje jednu godinu uspješnog djelovanja;
5. Projekt FARMA II će isplatiti sredstva podnosiocu zahtjeva ili platiti direktno dobavljaču tek nakon kupovine i ugradnje opreme ili nakon dostavljanja specifične usluge, te nakon dostave sve potrebne dokumentacije kao što su fakture i sl. Za grantove sa fiksnim iznosom, sredstva projekta FARMA II će biti isplaćena isključivo nakon što se postignu navedeni rezultati/odrednice.
6. Zadani format zahtjeva priložen je kao Aneks B - Puna prijava za grant i Obrazac budžeta.

Sekcija 5 – Informacije o procjeni zahtjeva

Zahtjevi će se pregledati i procjenjivati na osnovu utvrđenih kriterija (u tekstu ispod). Kriteriji su utvrđeni u skladu sa zahtjevima ovog Javnog poziva. Napominjemo podnositelje zahtjeva da ovi kriteriji služe za: (a) utvrđivanje značajnih pitanja koje podnositelj treba obraditi u svom zahtjevu za grant; i (b) uspostavljanje standarda po kojima će se svi zahtjevi procjenjivati.

Ukoliko bude neophodno Projekat može tražiti pojašnjenje i dodatne materijale od podnositelja zahtjeva čiji zahtjevi budu imali realne izglede da budu uključeni u daljnji proces za dodjelu grant sredstava. Početak razgovora o grantu treba se posmatrati kao dio procesa procjene i neće predstavljati naznaku odluke niti obaveze od strane Projekta da dodijeli grant sredstva podnositelju zahtjeva sa kojim se vodi razgovor.

Sljedeći kriteriji procjene će se koristiti po ovom Javnom pozivu:

1. *Dosljednost ciljevima, rezultatima i pokazateljima uspješnosti projekta FARMA II*. Ovo bi trebalo da osigura poseban fokus na povećanje prodaje, izvoza, upošljavanja (naročito mladih i žena), privlačenje investicija i uvođenje standarda.
2. *Usaglašenost sa tehničkim kriterijima koji su specifični za sektor.*
3. *Rezultati koji se trebaju postići*: Da li su rezultati koji se trebaju postići povezani sa ciljevima granta i kako će se oni mjeriti i o njima izvještavati?
4. *Usklađenost sa zahtjevima za pristup EU*.
5. *Usklađenost sa Odjeljkom 613 US FY 08 Uredbe o pridruživanju*. Projekat FARMA II nastoji povećati izvoz ciljanih poljoprivrednih i prehrambenih podsektora i omogućiti partnerstvo sa postojećim i novim stranim investitorima. Ne očekuje se da pomoć projekta FARMA II za investicije i promovisanja izvoza ima negativan učinak na američke firme i radna mjesta pošto je većina bosanskohercegovačkih poljoprivrednih i prehrambenih izvoznika smještena u regionu ili EU, a samo zanemariv dio njihovih proizvoda se izvozi u SAD. Ne očekuje se gubitak niti jednog radnog mjesta u SAD-u kao rezultat aktivnosti projekta FARMA II.
6. *Izvodljivost projekta i pristup provođenju projekta*: kvalitet i izvodljivost zahjteva u smislu primjerenosti predložene tehnologije i inovativnosti; predloženi mehanizmi praćenja i procjene sa objektivno mjerljivim pokazateljima će se također procjenjivati.
7. *Rukovodstvo i programski kapacitet*: dokaz o sposobnosti preduzimanja i ostvarivanja predloženih aktivnosti. Procjena će se zasnivati na prethodnom iskustvu, kvalifikacijama, reputaciji, primjerenosti i vještinama ključnog osoblja.
8. *Mogućnost za proširenje/repliciranje.*
9. *Potencijal za ublažavanje mogućeg poremećaja tržišta*: dokaz o sposobnosti podnositelja zahtjeva da izradi praktična rješenja koja će osigurati da dodana vrijednost postignuta ovom aktivnošću bude veća od troškova aktivnosi/investicije. Dostaviti razumno objašnjenje o načinu na koji će koristi dobivene od projekta doprinijeti široj poljoprivrednoj i ruralnoj zajednici.
10. *Budžet*: ocjenjivati će se stepen do kojeg je budžet jasan i razuman, te koliko odražava maksimalnu iskoristivost resursa organizacije i resursa iz granta; koliko pruža razumno učešće u troškovima u skladu sa prirodom predložene aktivnosti i sposobnosti podnositelja da učestvuje u njima. Svi članovi tehničkog odbora će detaljno pregledati budžet da bi se uvjerili da predloženi troškovi imaju tehničkog smisla, što znači da su direktno povezani sa aktivnostima i da predstavljaju razumne i neophodne troškove. Stavke budžeta se popunjavanju na osnovu realnih vrijednosti i prikupljenih ponuda za sve stavke koje su veće od 500 $;
11. *Svjesnost o rodnoj i dobnoj ravnopravnosti*: Obim u kojem finansirana aktivnost uključuje rodnu i dobnu komponentu ili predstavlja čvrstu obavezu uključivanja žena i mladih ljudi kao korisnika.
12. *Pridržavanje mjera zaštite okoliša*: prilagođavanje klimatskim promjenama i uvođenje strategije smanjenja rizika u sklopu aktivnosti i promovisanje najbolje prakse zaštite okoliša.

Odabir podnositelja zahtjeva za dodjeljivanje grant sredstava vršit će Odbor za procjenu zahtjeva za grant. Prije potpisivanja bilo kojeg ugovora o grantu mora se dobiti odobrenje od strane USAID -a.

Sekcija 6 – Informacije o dodjeljivanju i administrativne informacije

Odabrani podnositelj(i) primit će pismenu obavijest od strane Zamjenika Direktora projekta/Direktor fonda za grantove kojom će se podnositelju(ima) saopštiti da Projekat ili namjerava dodijeliti grant sredstva bez pregovaranja, ili da Projekat namjerava stupiti u pregovore sa podnositeljem zahtjeva u smislu moguće dodjele grant sredstava. Pregovori koji se vode nakon primljenog zahtjeva za grant ne predstavljaju obavezu za Projekat da dodijeli grant sredstva. Podnositelji koji ne budu odabrani će biti obaviješteni u pismenoj formi od strane Zamjenika Direktora projekta/Direktora fonda za grantove.

Bilo koje dodjeljivanje granta će biti predmetom uslova i pravila Glavnog ugovora USAID/Sweden Projekta razvoja tržišne poljoprivrede II ( FARMA II), 2CFR 200 Standardne odredbe za neameričke i nevladine primatelje.

Objavljivanje ovog Javnog poziva ne predstavlja obavezu davanja granta od strane Pojekta ili Američke vlade, niti obvezuje Američku vladu da plati troškove koji su nastali u procesu pripreme i podnošenja zahtjeva.

**Finansiranje**

Svi grantovi će se ugovoriti, denominirati i finansirati u konvertibilnim markama (KM). Plaćanja će se vršiti ili na bazi nadoknade troškova u tranšama koje odgovaraju postizanju dogovorenih ciljeva ili direktno na račun dobavljača po završetku usluge ili nakon isporuke opreme/usluge. Odluku će donijeti projekat FARMA II na bazi analize organizacione sposobnosti podnositelja da upravlja sredstvima granta.

Svi trošovi koji se finansiraju iz granta moraju biti dopustivi, dodjeljivi i razumni. Element učešća u troškovima od strane podnositelja i/ili odobrene treće strane moraju doprinositi aktivnostima granta.

Prijave za grant treba da budu propraćene detaljnim i realističnim budžetom kako je opisano u Aneksu B.

***Sekcija 7 –Ovlasti/Važeći propisi***

Grantovi Projekta FARMA II neameričkim organizacijama rukovode se smjernicama iz USAID-ovog automatiziranog direktivnog sistema (ADS), Odjeljak 302.3.5.6, “Grantovi pod ugovorima”, ADS Glava 303, “Grantovi i sporazumi o saradnji sa nevladinim organizacijama”, i sa Standardnim odredbama USAID-a koje se primjenjuju na neameričke nevladine organizacije. Ove odredbe se mogu naći na veb stranici USAID-a <http://transition.usaid.gov/policy/ads/300/303.pdf>.

ADS 303 navodi još tri dodatna regulatorna dokumenta:

1. 22 CFR 226 Administracija grantova američkim nevladinim organizacijama
2. OMB Cirkular A-122: Principi troškova za neprofitne organizacije
3. FAR 31.2 Principi troškova za komercijalne organizacije
4. OMB Cirkular A-133: Revizija država, lokalnih vlada i neprofitnih organizacija.

Puni tekst ovih cirkulara se može naći na <http://www.whitehouse.gov/omb/circulars>. USAID/Sweden FARMA II ima obavezu da osigura da sve organizacije koje primaju sredstva iz grantova USAID-a budu u skladu sa smjernicama iz ovih cirkulara, u mjeri u kojoj se mogu primijeniti na rokove i uslove njihovih grantova.

Objava ovog Javnog poziva ne predstavlja obavezu projekta USAID/Sweden FARMA II u smislu dodjele granta niti ga obavezuje da plaća troškove nastale kod pripreme i dostave prijave za grant. Nadalje, USAID/Sweden FARMA II zadržava pravo da odbije bilo koju ili sve prijave koje zaprimi. Svi troškovi pripreme i dostavljanja prijave idu isključivo na račun i rizik kandidata koji se prijavljuje. Dodjela granta zavisi od raspoloživosti sredstava.

Sekcija 8: Prilozi

Prilog A: Certifikati

Prilog B: Puna prijava za grant i Obrazac budžeta

Prilog C: Potvrda o osiguravanju jednakih mogućnosti za sve podnositelje zahtjeva